ORBEGOZO URIBE (EAJ, 2015-02-05):
Eskerrik asko presidente anderea. Egun on lehendakari, sailburuok, legebiltzarkideok.
Hasteko guk esango dugu PSOEko ordezkariak bere ekimena aurkezterakoan esaten duenean ez dagoela negoziaketarik sindikatuetako ordezkariekin, guk ez dugula bat egiten baieztapen horrekin inondik inora.
Erkoreka sailburuak berak Sánchez andereak egindako interpelazioari emandako erantzunean zehaztasun osoz azaldu zuen nola ari den izapidetzen enplegu publikoaren euskal legearen aurre-egitasmo hau. Uste dugu azalpen horiek modu egokian erantzun ziotela interpelazioan planteatu zitzaizkion galdera nagusiei eta gaur hemen taldeak behin eta berriro errepikatzen ari diren planteamendu horiei.
Guk uste dugu gaur Ganbara honetan eztabaidatzen ari garenak ez daukala oinarri sendorik. Izan ere, gehiago ematen du Jaurlaritzaren jarduera higatzeko eta oztopoak jartzeko asmoa duen ekimena eta gainera, zer pentsa ematen du ekimen hau aurkeztu duenak benetako helburua zein duen. Are gehiago, ezagututa aurreko legealdiko Jaurlaritzak enplegu publikoaren euskal legea inongo negoziaketarik burutu gabe, inongo egutegirik aurkeztu eta adostu gabe, bidali zuela Legebiltzarrera.
Beraz, guk uste dugu alde batetik, negoziaketa egutegia existitzen dela dagoeneko, benetako negoziaketa bat ematen ari dela. Eta bestetik, Erkoreka sailburuak berak konpromisoa berretsi zuelako, enplegu publikoaren lege egitasmoa Legebiltzarrera igorriko dela osoko bilkura hau amaitu aurretik. Gainera, eragileekin negoziaketa prozedura hori burutu ondoren, hainbat ekarpen eta alegazio aztertu eta erantzun ondoren, eta gainera, esan dudan moduan, ahalik eta epe laburrenean.
Beraz, erdibideko hau azkeneko momentuan ezagutu ahal izan dugu baina entzundakoagatik, bi puntu nagusi edo dauzka. Eta horien inguruan gure azterketa da eskatzen denean negoziaketa egutegia aurkezteko, esan dudan moduan, guk uste dugu negoziaketa egutegia dagoeneko existitzen dela. Beraz, eskari hau berandu dator.
Ez dugu ulertzen gainera zer esan nahi duen negoziaketa egutegi horrek, izan ere, negoziaketa egiten ari da eta Jaurlaritzari eta sindikatuei dagokie adostea nola burutu, eta horrela izan da.
Eusko Jaurlaritzak behin eta berriro adierazi du negoziaketa borondate hori. Sailburuak berak berretsi zuen Ganbara honetan bertan zuk egindako interpelazioan, Sánchez anderea. Gainera, benetako negoziazioa burutzekoa. Hau da, negoziaketa eragingarria izango zela, erreala eta gainera edukiekin.
Esan zuen batetik, konpromiso hori hartzen zuela legeak berak horrela ezartzen zuelako, baina baita ere beharrezkoa ikusten zuelako Euskal Administrazio Publikoko langileengan eragin zuzena duen arau orokorraren egitasmoa izapidetzerakoan, eragile sindikalen iritzia ere kontuan hartzea.
Hemen ere aipatu izan da aurretik eta gainera gogoan dut PSOEko ordezkariak egosten ziola Eusko Jaurlaritzari legearen aurre-egitasmoa alde bakarrekoa edo unilaterala izatea. Zentzu horretan eta sailburua berak ere azaldu zuen zerbait ba Legebiltzar honek 2013. urtean xedapen edo disposizio orokorrak burutzerakoan jarraitu beharreko izapidea arautzen duen legea onartu zuen eta horretako zazpigarren artikuluak esaten du noiz negoziatu behar den hasierako testua, hasieratan proposatutako testua.
Eta momentu hori da hain zuzen ere aurregitasmoa onartu ondoren negoziazio, entzunaldi eta kontsulta izapideen fasean. Jaurlaritzak, beraz, legeak ezarritakoa bete du eta erantzukizunez mahai gainean jarri zuen bere momentuan hasierako proposamen bat. Eta horren inguruan orain arteko urratsak ere azaldu zituen eta orain arte jarraitutako prozedura ere azaldu zuen.
Eta hor esan zigun 2013ko irailetik 2014ko maiatzera lantalde tekniko bat osatu zela giza baliabideen kontuetan adituek osatuta gainera. Eta bertan Eusko Jaurlaritzako, Foru Aldundietako eta Eudeleko giza baliabideetako arduradunak zeuden, hilero batzartzen ziren, eta lan hau bildu zuten, hasierako testu bat proposatu arte.
Horren ondoren, 2014ko irailean eta azaldu den moduan 8/2013 Legeak agindutakoa jarraituz, sailburuak aldez aurreko onarpena eman zion lege egitasmo horri, eta ondoren negoziazio, entzunaldi eta kontsulta fasea hasi zen. Hainbat batzar burutu zituzten, Jaurlaritzak egin zituen bai sindikatuekin bai batzar sektorialak eta baila alde bikoak, bitarikoak eta bilateralak.
Horrek esan nahi du banan-banan batzartu zirela bai funtzio publikoaren mahai orokorrean baina baita ere funtzio publikoaren mahai orokorrean ordezkaritza ez duten sindikatuekin. Horiei ere lehenengo eskutik proposamena aurkeztu eta eztabaidarako aukera emateko, euren alegazioak ere aurkez ditzaten.
Eta horren ondorioz, 2014ko irailaren 11ko lehenengo mahai orokorra batzartu zen. Sindikatuetako ordezkari aurre egitasmoaren dokumentua eskura eman zitzaien modu ofizialean, aztertzeko aukera izan zezaten. Eta ordezkariak negoziaketa prozeduran parte hartzeko konpromisoa hartu zuten eta alegazioak edo ekarpenak egiteko asmoa ere azaldu zuten. Ez da egia, beraz, mahaitik alde egin zutenik edo erabateko kontrako jarrera azaldu zutenik.
Horiez gain, sindikatuek ordezkariez gain, Administrazio Orokorreko langileekin ere batzarrak egin zituzten aurrez aurre langileekin zuzenean, eurei ere bai emateko azalpenak eta gainera esateko bazeukatela aukera euren alegazioak eta ekarpenak egiteko.
2014ko azaroaren 5ean bigarren mahai orokorra batzartu zen eta aurretik adostu bezala sindikatu batzuek idatziz, momentu hartan idatziz aurkeztu zituzten alegazioak. Hau da, usten zen bazutela asmoa parte hartzeko prozedura honetan, negoziaketa prozedura horretan. Beste batzuek hilabeteko epean aurkezteko konpromisoa hartu zuten baina batzar horretan bertan, azaroaren 5eko batzar horretan bertan, negoziaketak hasi ziren eta burutu ziren.
Izan ere, hainbat alegazio aztertu eta eztabaidatu ziren eta hasierako testuak, hasierako proposamenean, zenbait aldaketa ere sartu ziren. Horrek esan nahi du negoziaketa egon badagoela eta edukia zutela eta horren ondorioz aldaketak ere gehitu zitzaizkiola hasierako testu horri.
Beraz, alegazioak aurkezteko epea bukatu zenean 1.241 alegazio aurkeztu ziren. Horietatik 427 dira sindikatuek aurkeztutakoak, baina sindikatuez aparte beste erakunde batzuek ere parte hartu dute prozeduran, adibidez Jaurlaritzako hainbat sailek, Foru Aldundiek, kolegio profesionalak eta baita ere norbanakoak.
Horren ondorioz, esan dudan moduan, 1.241 alegazio aurkeztu dira. Eta gainera azkenak UGTk berak aurkeztu zituen abenduaren 1ean. Hau da, zuk egotzi diozu Jaurlaritzari abenduaren 5erako ez duela bere lana burutu eta hor daukagu adibidez ba UGT berak 89 alegazio buru aurkeztu dituela abenduaren 1ean. Zuk (...) dezu lau egun beranduago horiek guztiak aztertu eta erantzutea.
Guk ulertzen dugu kopuru handia dela eta sailburuak berak ere esan zuen moduan guztiak aztertuko zirela eta denei erantzungo zitzaiela. Horrek lan handia eskatzen du eta normala da denbora behar izatea behar den moduan lana egin ahal izateko.
...erantzungo zitzaiela.
Horrek lana handia eskatzen du eta normala da denbora behar izatea behar den moduan lana egin ahal izateko.
Hala ere, berriro ere esaten dut, aurkeztutako kopuruak erakusten du negoziaketa prozeduraren konplexutasuna eta lege egitasmo honetan hainbat eragile eta norbanako edo pertsona partikularrak ere parte hartzen dutela eta horrek ere zailtasuna eransten diola gai honi.
Gainera, sailburuak berak esan zuen moduan, lan horiek bukatuta, behin alegazioak eta ekarpenak aztertu ondoren erantzuna emanda, beste mahai orokor bat egongo da, egon daitezkeen batzar bilateralez gain, beste mahai orokor bat ere batzartuko da eta testu berri hau edo orain arte eskuragarri dagoen testu horretan aldaketak ere sartzeko aukera egongo da.
Beraz, bigarrenik eskatzen dena Legebiltzarrera bidaltzeko ekaina bukatu aurretik sindikatuekin mahai orokorrean negoziatutako egitasmoa. Ba guk hasiera batean ez daukagu inongo eragozpenik horrekin, guk ere gure osoko zuzenketan hori eskatzen genion, baina nik bai azpimarratuko nuke Jaurlaritza ari dela negoziaketa prozedura horretan, hor dago datua, sindikatuetako ordezkariek hasiera-hasieratik izan dute eskuragarri Jaurlaritzak prestatu zuen dokumentazio teknikoa.